31994R0122
L 021/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 122/94 НА КОМИСИЯТА
от 25 януари 1994 година
за определяне на някои подробни правила за прилагането на Регламент (ЕИО) № 1601/91 на Съвета по отношение на определянето, описанието и представянето на ароматизирани вина, ароматизирани напитки на винена основа и ароматизирани коктейли от лозаро-винарски продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1601/91 на Съвета от 10 юни 1991 г. за установяване на общи правила за определянето, описанието и представянето на ароматизирани вина, ароматизирани напитки на винена основа и ароматизирани коктейли от лозаро-винарски продукти (1), изменен с Регламент (ЕИО) № 3279/92 (2), и по-специално член 2, параграф 1, буква а), трето тире, първо подтире и буква б), четвърто тире от него,
като има предвид, че следва да се разреши при определени условия използването на ароматизиращи вещества, идентични на естествените ароматизиращи вещества, и добавянето на алкохол при производството на някои ароматизирани напитки, по-специално за да се спазят традициите и обичаите в някои региони на Общността;
като има предвид, че настоящият регламент трябва да се прилага, без да се засягат преходните разпоредби, предвидени в Регламент (ЕИО) № 3664/91 на Комисията от 16 декември 1991 г. за определяне на преходните мерки за ароматизираните вина, ароматизираните напитки на винена основа и ароматизираните коктейли от лозаро-винарски продукти (3), последно изменен с Регламент (ЕИО) № 1791/93 (4); като има предвид, че тези преходни разпоредби се прилагат до 16 декември 1993 г.;
като има предвид, че мерките, предвидени в настоящия регламент, са в съответствие със становището на Изпълнителния комитет по ароматизираните вина, ароматизираните напитки на винена основа и ароматизираните коктейли от лозаро-винарски продукти,
ПРИЕ НАСТОЯЩИЯ РЕГЛАМЕНТ:
Член 1
1. Използването на ароматизиращо вещество, идентично на естествения ванилин, така както е определен в член 1, параграф 2, буква б), ii) от Директива 88/388/ЕИО на Съвета (5), се разрешава при производството на ароматизираните вина, определени в член 2, параграф 1, буква а) от Регламент (ЕИО) № 1601/91.
2. Използването на смеси от ароматизиращи вещества, идентични на естествените вещества, с аромат и/или вкус на бадеми, кайсии или яйца се разрешава съответно в допълнение на бадемите, кайсиите или яйцата в ароматизираните вина, при условие че:
-
смесите отговарят на разпоредбите на Директива 88/388/ЕИО, както и на мерките за прилагане на тази директива,
-
описанието на продукта съдържа позоваване на една от горепосочените храни,
-
съответните предприятия завеждат отделен регистър за използването на тези ароматизиращи вещества, идентични на естествените.
Този регистър съдържа подробна информация относно използвания аромат, идентичен на естествения, а именно вида и количеството на аромата, идентичен на естествения, който се намира в предприятието, мястото му на съхранение и указанията за използването му като добавка в питието в сравнение с основния аромат. Всяка операция или манипулация се отразява в регистъра. Един път годишно регистрите се приключват и се проверяват от компетентните органи на държавата-членка.
Член 2
Добавянето на алкохол се разрешава при следните продукти:
-
ароматизираната напитка на винена основа, получена от бяло вино, подсладена, характеризираща се с добавянето на дестилат от стафиди и ароматизирана изключително с екстракт от кардамон,
-
ароматизираните напитки на винена основа, получени от червено вино, които са подсладени и към които са добавени ароматизиращи препарати, така както са определени в член 1, параграф 2, буква в) от Директива 88/388/ЕИО. Тези препарати са получени изключително от подправки, жен-шен, орехи, цитрусови плодове и билки.
Член 3
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 17 декември 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 януари 1994 година.